Voormalige amptenare moet opdok of tronk toe(Argieffoto ter illustrasie: Ian Landsberg/ANA) Agt voormalige regeringsamptenare is boetes tussen R30 000 en R55 000 óf vyf jaar tronkstraf vir bedrog en korrupsie opgelê. David Malefetsane Mofokeng (54), Kagisho Kgomotso Sempe (36), Joseph Nthoroane Masilo (54), Kekebogile Mokhuoa (37), Ntando David Radebe (39), Jabulani Edward Simela (38), Mojalefa France Ranthama (38) en Kgotso Richard Dlamini (53) is aan dié misdrywe skuldig bevind en Vrydag deur die handelshof in Bethlehem gevonnis. Hul skuldigbevinding spruit uit ŉ ondersoek deur die Valke in November 2012 na beweerde bedrieglike aktiwiteite deur lede van die polisie, immigrasiebeamptes van die departement van binnelandse sake en ŉ lid van Port Health wat by die Caledonspoort-grenspos by Fouriesburg werksaam was. Volgens die inligting wat die ondersoekspan destyds ontvang het, het die verdagtes vergoeding van Lesotho-burgers geëis wat nie wettige dokumente gehad het om in Suid-Afrika te wees nie. Die verdagtes het dan tussen R150 en R200 ontvang om die beweging van mense tussen die twee lande toe te laat. Hulle is eindelik op 7 Mei 2013 in hegtenis geneem, maar is nou eers gevonnis. Elk van die beskuldigdes, behalwe twee, moet ŉ boete van R45 000 betaal of vyf jaar tronk toe gaan. Sempe en Dlamini is onderskeidelik met R55 000 en R30 000 of vyf jaar tronkstraf beboet.